CELEX: 32022R0388
Language: lt
Date: 2022-03-08 00:00:00
Title: Komisijos įgyvendinimo reglamentas (ES) 2022/388 2022 m. kovo 8 d. kuriuo iš dalies keičiamas Įgyvendinimo reglamentas (ES) 2018/2066 dėl išmetamų šiltnamio efektą sukeliančių dujų kiekio stebėsenos ir ataskaitų teikimo pagal Europos Parlamento ir Tarybos direktyvą 2003/87/EB (Tekstas svarbus EEE)

2022 3 9   
               
               
                  LT
               
               
                  Europos Sąjungos oficialusis leidinys
               
               
                  L 79/1
               
            
         KOMISIJOS ĮGYVENDINIMO REGLAMENTAS (ES) 2022/388
         2022 m. kovo 8 d.
         kuriuo iš dalies keičiamas Įgyvendinimo reglamentas (ES) 2018/2066 dėl išmetamų šiltnamio efektą sukeliančių dujų kiekio stebėsenos ir ataskaitų teikimo pagal Europos Parlamento ir Tarybos direktyvą 2003/87/EB
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2003 m. spalio 13 d. Europos Parlamento ir Tarybos direktyvą 2003/87/EB, nustatančią šiltnamio efektą sukeliančių dujų emisijos leidimų sistemą Sąjungoje ir iš dalies keičiančią Tarybos direktyvą 96/61/EB (1), ypač į jos 14 straipsnio 1 dalį,
         kadangi:
         
                     (1)
                  
                  
                     Komisijos įgyvendinimo reglamente (ES) 2018/2066 (2) nustatytos vykdant veiklą, kuriai taikoma Direktyva 2003/87/EB, išmetamo šiltnamio efektą sukeliančių dujų kiekio, visų pirma naudojant biomasę išmetamo ŠESD kiekio, stebėsenos ir ataskaitų teikimo taisyklės. Tas reglamentas buvo iš dalies pakeistas Komisijos įgyvendinimo reglamentu (ES) 2020/2085 (3), siekiant nuostatas dėl naudojant biomasę išmetamo ŠESD kiekio suderinti su Direktyvoje (ES) 2018/2001 (4) nustatytomis taisyklėmis, visų pirma suderinti atitinkamas apibrėžtis ir naudojant biomasę taikomus tvarumo ir išmetamo šiltnamio efektą sukeliančių dujų kiekio sumažėjimo kriterijus. Padarius tuos pakeitimus, nuostatos dėl naudojant biomasę taikomų tvarumo ir išmetamo šiltnamio efektą sukeliančių dujų kiekio sumažėjimo kriterijų taikomos nuo 2022 m. sausio 1 d.;
                  
               
                     (2)
                  
                  
                     tvarumo ir išmetamo šiltnamio efektą sukeliančių dujų kiekio sumažėjimo kriterijus taikyti veiklai, kuri įtraukta į Direktyvą 2003/87/EB, būtina tam, kad būtų užtikrintas deginimui naudojamų biodegalų, skystųjų bioproduktų ir biomasės kuro tvarumas, taip pat siekiant Sąjungos klimato ir aplinkos tikslų;
                  
               
                     (3)
                  
                  
                     vis labiau pripažįstama, kad, siekiant kurti novatoriškus, didelės pridėtinės vertės biologinius sprendimus ir tvarią žiedinę bioekonomiką, būtina suderinti bioenergetikos politiką su kitais aplinkos srities tikslais ir užtikrinti sąžiningą prieigą prie biomasės žaliavų rinkos. Todėl valstybės narės turėtų atsižvelgti į esamą tvarų biomasės tiekimą energetikos ir ne energetikos reikmėms ir nacionalinių miškų anglies dioksido absorbentų ir ekosistemų išlaikymą, taip pat į žiedinės ekonomikos ir pakopinio biomasės naudojimo principus bei atliekų hierarchiją, nustatytą Europos Parlamento ir Tarybos direktyvoje 2008/98/EB dėl atliekų (5). Sąjungos apyvartinių taršos leidimų prekybos sistemos (ATLPS) tikslas – padėti siekti Sąjungos klimato kaitos švelninimo tikslų, susijusių su išmetamo šiltnamio efektą sukeliančių dujų kiekio mažinimu. Siekiant šio tikslo taip pat būtina prisidėti prie platesnių aplinkosaugos tikslų, visų pirma biologinės įvairovės, kuriai neigiamos įtakos turi netiesioginis žemės naudojimo keitimas, susijęs su tam tikrų biodegalų, skystųjų bioproduktų ir biomasės kuro gamyba, nykimo prevencijos. Atsižvelgiant į tai, kad iki tol, kol bus visiškai įgyvendinti tvarumo kriterijai, visai į ATLPS įtrauktai biomasei bus taikomas nulinis koeficientas, valstybės narės raginamos, laikantis Sutartyje nustatyto principo „teršėjas moka“, naudoti turimas rinkos priemones (pavyzdžiui, apmokestinimą) ir taip užtikrinti, kad būtų atgrasoma nuo netvarios biomasės naudojimo sektoriuose, kuriems taikoma ATLPS, siekiant išvengti neigiamo poveikio aplinkai;
                  
               
                     (4)
                  
                  
                     valstybės narės Direktyvą (ES) 2018/2001 į nacionalinę teisę turėjo perkelti iki 2021 m. birželio 30 d. Daugelyje valstybių narių direktyva į nacionalinę teisę dar nėra visiškai perkelta;
                  
               
                     (5)
                  
                  
                     Direktyvoje (ES) 2018/2001 numatyta, kad biomasei taikomiems tvarumo ir išmetamo šiltnamio efektą sukeliančių dujų kiekio sumažėjimo kriterijams įgyvendinti bus priimta keletas deleguotųjų ir įgyvendinimo aktų. Kelių šių aktų priėmimas atidėtas;
                  
               
                     (6)
                  
                  
                     Direktyva (ES) 2018/2001 siekiama sustiprinti savanoriškų tarptautinių ir nacionalinių sertifikavimo sistemų funkciją, susijusią su atitikties tvarumo ir išmetamo šiltnamio efektą sukeliančių dujų kiekio sumažėjimo kriterijams tikrinimu. Valstybės narės taip pat gali sukurti nacionalines sertifikavimo sistemas. Tose sertifikavimo sistemose naudojamas metodikas reikės atnaujinti, kai bus priimti Direktyvoje (ES) 2018/2001 numatyti deleguotieji ir įgyvendinimo aktai. Be to, tikrintojai turi baigti mokymą;
                  
               
                     (7)
                  
                  
                     siekiant užtikrinti patikimą, veiksmingą ir suderintą įgyvendinimą, manoma, kad būtina ir proporcinga atidėti Įgyvendinimo reglamente (ES) 2018/2066 nustatytų tvarumo ir išmetamo šiltnamio efektą sukeliančių dujų kiekio sumažėjimo kriterijų taikymą biodegalams, skystiesiems bioproduktams ir biomasei. Vienų kalendorinių metų laikotarpis yra tinkamas, siekiant užtikrinti derėjimą su ATLPS metiniu atitikties ciklu;
                  
               
                     (8)
                  
                  
                     šiuo reglamentu taip pat sumažinamas ekonominis netikrumas veiklos vykdytojams, deginantiems biodegalus, skystuosius bioproduktus ir biomasės kurą vykdant veiklą pagal Direktyvą 2003/87/EB, nes tikimasi, kad sertifikavimo sistemos bus pradėtos visapusiškai taikyti 2022 m.;
                  
               
                     (9)
                  
                  
                     todėl Įgyvendinimo reglamentas (ES) 2018/2066 turėtų būti atitinkamai iš dalies pakeistas;
                  
               
                     (10)
                  
                  
                     kol bus priimtos Direktyvai (ES) 2018/2001 įgyvendinti būtinos taisyklės, šis reglamentas turėtų būti taikomas nuo 2022 m. sausio 1 d.;
                  
               
                     (11)
                  
                  
                     šiame reglamente nustatytos priemonės atitinka Klimato kaitos komiteto nuomonę,
                  
               PRIĖMĖ ŠĮ REGLAMENTĄ:
         
            1 straipsnis
            Įgyvendinimo reglamento (ES) 2018/2066 38 straipsnis papildomas 6 dalimi:
            
               
                  „6.   Nukrypdamos nuo 5 dalies pirmos pastraipos, atitinkamai valstybės narės arba kompetentingos institucijos gali laikyti, kad deginimui nuo 2022 m. sausio 1 d. iki 2022 m. gruodžio 31 d. naudojami biodegalai, skystieji bioproduktai ir biomasės kuras atitinka toje dalyje nurodytus tvarumo ir išmetamo šiltnamio efektą sukeliančių dujų kiekio sumažėjimo kriterijus.“
               
            
         
         
            2 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
            Jis taikomas nuo 2022 m. sausio 1 d.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2022 m. kovo 8 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 275, 2003 10 25, p. 32.
         
            (2)  2018 m. gruodžio 19 d. Komisijos įgyvendinimo reglamentas (ES) 2018/2066 dėl išmetamų šiltnamio efektą sukeliančių dujų kiekio stebėsenos ir ataskaitų teikimo pagal Europos Parlamento ir Tarybos direktyvą 2003/87/EB, kuriuo iš dalies keičiamas Komisijos reglamentas (ES) Nr. 601/2012 (OL L 334, 2018 12 31, p. 1).
         
            (3)  2020 m. gruodžio 14 d. Komisijos įgyvendinimo reglamentas (ES) 2020/2085, kuriuo iš dalies keičiamas ir ištaisomas Įgyvendinimo reglamentas (ES) 2018/2066 dėl išmetamų šiltnamio efektą sukeliančių dujų kiekio stebėsenos ir ataskaitų teikimo pagal Europos Parlamento ir Tarybos direktyvą 2003/87/EB (OL L 423, 2020 12 15, p. 37).
         
            (4)  2018 m. gruodžio 11 d. Europos Parlamento ir Tarybos direktyva (ES) 2018/2001 dėl skatinimo naudoti atsinaujinančiųjų išteklių energiją (OL L 328, 2018 12 21, p. 82).
         
            (5)  2008 m. lapkričio 19 d. Europos Parlamento ir Tarybos direktyva 2008/98/EB dėl atliekų ir panaikinanti kai kurias direktyvas (OL L 312, 2008 11 22, p. 3).